Երեւանի «Փյունիկը», որը Հայաստանի ամենատիտղոսակիր թիմն է ու 14 անգամ նվաճել է երկրի չեմպիոնի կոչումը, ինչպես հայտնի է, վերջին շրջանում շեշտը դրել է երիտասարդների, ավելի ճիշտ՝ պատանիների վրա: Ակումբի կարգախոսն ազգային թիմի համար կադրեր պատրաստելն է: Հայտնի է, որ հավաքականի առաջատարներից Հենրիխ Մխիթարյանը, Գեւորգ Ղազարյանը, Էդգար Մանուչարյանը այս ակումբի սաներն են, բայց չմոռանանք, որ նրանք «Փյունիկում» խաղացել են վաղուց, իսկ նրանց սերնդին հաջորդածներից, մեր սուբյեկտիվ կարծիքով, կարելի է առանձնացնել միայն Վարազդատ Հարոյանին, առանց որի դժվար է պատկերացնել ազգային թիմի պաշտպանությունը: «Փյունիկի» այսօրվա կազմից երբեմն հավաքական են հրավիրվում պաշտպաններ Արթուր Քարտաշյանը, Արմեն Մանուչարյանն ու թիմի ավագ, հարձակվող Վարդան Պողոսյանը: Վերջիններս, սակայն, դեռ շատ հեռու են ազգային ընտրանու մակարդակից, ու դժվար է ասել՝ կհասնեն արդյոք այդ մակարդակին: Նույն Պողոսյանը հավաքականում հանդես գալիս երբեւէ աչքի չի ընկել որեւէ բանով: Այլ կերպ ասած՝ ներկա «Փյունիկը» շատ է տարբերվում նրանից, որում խաղացել են Հենոն, Գեւորգը, Էդգարը: